Årsberetning om EKSF

for regnskabsåret 1999, med Kommissionens svar

(EKSF-traktatens artikel 45 C, stk. 4, og artikel 88 i finansforordningen af 21. december 1977, senest ændret ved Rådets forordning (EF, EKSF, Euratom, ) nr. 2673/1999 af 13. december 1999)

(2000/C 347/01)

INDHOLD

>TABELPOSITION>

EKSF'S SOLVENS OG UDVIKLINGEN I DE VIGTIGSTE AKTIVITETER

Indledning

1. EKSF's solvens er af stor betydning, navnlig af følgende grunde:

a) Hovedparten af EKSF's lån finansieres med banklån eller ved udstedelse af obligationer, og EKSF yder kun meget få lån af egne midler. Det er derfor vigtigt, at EKSF har den højeste kreditværdighed på finansmarkederne, hvilket kræver en særdeles god solvens.

b) Langt de fleste EKSF-lån ydes over lån optaget direkte med henblik på udlån, som er bestemmende for rentesats, valuta og forfaldsdato. Den største bankrisiko er derfor, at lånene ikke tilbagebetales.

c) Eftersom Paris-traktaten om oprettelse af EKSF udløber i år 2002, bør udviklingen i egenkapitalen følges nøje, fordi EKSF's solvens skal sikres helt til udløbstidspunktet og også efter udløbstidspunktet, hvor der stadig skal betales renter og afdrag på de resterende lån.

EKSF's solvens

Solvensnøgletal

2. Siden 1994 har Retten først og fremmest beregnet EKSF's solvens på grundlag af nøgletallet i Rådets direktiv 89/647/EØF(1). Dette nøgletals nævner udgøres af aktivposterne og posterne uden for balancen, vægtet i overensstemmelse med retningslinjerne i direktivet. I tælleren medtager Kommissionen garantifonden og det ikke-fordelte resultat (jf. tabel 1). Med den definition af egenkapitalen, der anvendes til beregning af solvensnøgletallet, er direktivet fortolket sådan, at der er foretaget en tilstrækkelig forsigtig vurdering.

3. Kommissionen har besluttet at fastlægge låne- og udlånspolitikken med henblik på EKSF-traktatens udløb i 2002(2), hvor reserverne skal være nået op på et niveau svarende til 100 % af de ikke-afviklede lån, som ikke er dækket af en medlemsstats garanti(3). Solvensnøgletallet (forholdet mellem reserverne og aktiverne vægtet efter risikoniveau) er i øvrigt steget gradvist fra 32,8 % pr. 31. december 1998 til 37,8 % pr. 31. december 1999. Ligesom året før skyldes denne udvikling stigningen i garantifonden (+ 4 %) og navnlig formindskelsen af de udestående lån til pengeinstitutter.

Hensættelse til dækning af større risici

4. I henhold til Rådets direktiv 92/121/EØF om overvågning af og kontrol med kreditinstitutters store engagementer(4) hensatte Kommissionen i 1995 et beløb til store engagementer. Denne hensættelse svarer til det beløb, man når frem til ved at beregne overskridelserne af de to grænser efter retningslinjerne i bilag VI til Rådets direktiv 93/6/EØF(5). Pr. 31. december 1998 var hensættelsen på 23 millioner euro, mens den pr. 31. december 1999 var på 18 millioner euro. Denne udvikling skyldes en formindskelse af de relevante aktiver på grund af tilbagebetalinger i 1999. Selv om dette direktiv juridisk set ikke omfatter EKSF, er overholdelse af dets bestemmelser udtryk for en forsigtig politik med hensyn til de overskridelser, der er en følge af tidligere transaktioner.

Udviklingen i EKSF's udgifter og indtægter

5. EKSF-traktaten udløber snart, og forpligtelserne på EKSF's aktionsbudget er faldet yderligere i 1999 (- 8,4 millioner euro, jf.tabel 2), men mindre end i 1998. For andet år i træk er budgetudgifterne betydeligt mindre end budgetoverslaget, nemlig 27,4 % i 1998 og 23 % i 1999. Disse afvigelser skyldes især, at det faktiske behov for tilpasningsstøtte har været væsentligt mindre end anslået (30 % i 1998 og 50 % i 1999).

6. Indtægterne er også faldet yderligere i 1999 (- 28,3 millioner euro), men mindre end i 1998. Dette resultat er først og fremmest nettoresultatet af stigningen i de ikke-budgetmæssige transaktioner (+ 13,3 millioner euro) og nedgangen i forpligtelsesbortfald (- 48,8 millioner euro). Det skal i øvrigt understreges, at selv om de bortfaldne forpligtelser androg et større beløb end overslagene, burde flere være bortfaldet i 1999 (jf. punkt 17).

7. For fjerde år i træk er der overskud på budgettet, og derfor kunne garantifonden forhøjes til 553 millioner euro (+ 23 millioner euro) og hensættelsen til EKSF's aktionsbudget til 393 millioner euro (+ 13 millioner euro, jf. tabel 1og 3). Pr. 31. december 1999 overstiger denne hensættelse langt det behov, Kommissionen har anslået for perioden 2000 - 2002, nemlig 240 millioner euro(6).

Udviklingen i EKSF's balance

8. EKSF's balancesum er fra den 31. december 1998 til den 31. december 1999 blevet formindsket med 539 millioner euro (eller 10,7 %) (jf. tabel 4). Denne formindskelse skyldes især, at der er sket et fald i de samlede udlån af lånte midler. I regnskabsåret 1999 blev der tilbagebetalt 463,5 millioner euro på lån, mens EKSF ikke udstedte nye lån.

9. De likvide midler udgjorde 41,1 % af EKSF's aktiver pr. 31. december 1999 og er den næststørste post efter udlån. Tabel 4 viser de relevante aktivposter og de vigtigste modposteringer på passivsiden.

Konklusion

10. Regnskabsåret 1999 har for fjerde år i træk givet overskud, hvilket skyldes, at forpligtelsesbeløb er bortfaldet, og at de faktisk afholdte udgifter, først og fremmest udgifterne til tilpasningsstøtte, har været lavere end anslået. Med dette overskud har EKSF kunnet styrke sin solvens væsentligt og foretage de nødvendige hensættelser og værdireguleringer.

OPFØLGNING AF TIDLIGERE BEMÆRKNINGER

11. Rettens undersøgelse af Kommissionens opfølgning af bemærkninger, som Retten har fremsat i tidligere årsberetninger, giver anledning til nedenstående bemærkninger, som ikke indvirker på revisionserklæringen vedrørende EKSF's regnskaber pr. 31. december 1999 (jf. punkt 23).

Lån til tjenestemænd

12. Retten bemærkede i årsberetningerne om EKSF for regnskabsårene 1981 og 1991(7), at kontiene vedrørende lån til tjenestemænd var oprettet på et skønsmæssigt grundlag og ikke på grundlag af faktiske forhold. Kommissionen svarede i begge tilfælde, at de personale- og edb-problemer, der lå til grund for disse vanskeligheder, ville blive løst. I 1999 er disse konti igen oprettet på et skønsmæssigt grundlag.

Udnyttelsen af de likvide midler

13. EKSF har betydelige likvide midler, hvis vigtigste modposteringer er reserverne (garantifonden samt disponible midler i den særlige reserve og i den tidligere pensionsfond), forpligtelserne på EKSF's aktionsbudget, hensættelserne til finansieringen af EKSF's fremtidige aktionsbudgetter, hensættelserne til værdireguleringer vedrørende fordringer og udestående lån, der er dækket af lån tilbagebetalt før tiden. Hver af disse modposteringer er en kapital (dvs. monetære reserver), som er opbygget med henblik på at få opfyldt specifikke behov(8). Tabel 5 viser beholdningen af disse midler pr. 31. december 1999.

14. I henhold til Kommissionens interne bestemmelser skal likviditetsstyringen følge det traditionelle forsigtighedsprincip, dvs. at risiciene skal mindskes, og der skal være en likviditetsgrad, der kan dække indgåede forpligtelser, og investeringerne skal give et passende afkast. Spekulationsforretninger er således ikke tilladt, modposteringerne skal have en høj rating, og midlerne skal placeres enten i omsættelige obligationer eller som indlån i banker eller andre kortfristede anbringelser.

15. Investeringspolitikken fastsættes af en forvaltningskomité, og målet er at få dækket det anslåede likviditetsbehov. Retten anbefaler Kommissionen at offentliggøre alle nødvendige informationer i EKSF's årsberetning, så det bliver muligt at undersøge, hvilket udbytte forvaltningen af den likvide beholdning har givet i forhold til markedsvilkårerne.

Annullering af sovende forpligtelser

16. I henhold til Kommissionens interne bestemmelser om opstillingen og gennemførelsen af EKSF's aktionsbudget skal budgetforpligtelserne annulleres, når de tilsvarende retlige forpligtelser er afsluttede. De tilsvarende beløb bliver dermed disponible som indtægter i det pågældende regnskabsår.

17. Rettens revision af budgetforpligtelserne pr. 31. december 1999 vedrørende rentegodtgørelserne viste imidlertid, at omfattende beløb skulle bortfalde. For størstedelens vedkommende drejer det sig om forpligtelser indgået fra 1989 til 1992, som beløber sig til i alt 26,1 millioner euro. Retten har bemærket, at Kommissionen har truffet korrigerende foranstaltninger, som i løbet af regnskabsåret 2000 har ført til, at 90 % af disse forpligtelser, svarende til 23,5 millioner euro, er blevet annulleret.

Tilbagebetaling af kildeskat på værdipapirer

18. Der er opført en fordring på EKSF's balance pr. 31. december 1999 på 2,4 millioner euro vedrørende tre anmodninger angående kildeskat i perioden marts 1989 til juni 1996. De tre anmodninger er indgivet med en gennemsnitlig forsinkelse på seks år og en måned. På grund af denne forsinkelse har EKSF haft et indtægtstab svarende til de ikke-indgåede lovbestemte renter.

REVISIONSERKLÆRING VEDRØRENDE EKSF

19. Retten har i henhold til artikel 45 C i traktaten om oprettelse af Det Europæiske Kul- og Stålfællesskab (EKSF) revideret EKSF's regnskaber med henblik på at afgive en erklæring til Europa-Parlamentet og Rådet om disse regnskabers rigtighed og om de underliggende transaktioners lovlighed og formelle rigtighed.

20. Kommissionen er ansvarlig for udarbejdelsen af EKSF's årsregnskab pr. 31. december 1999, som er offentliggjort i De Europæiske Fællesskabers Tidende(9).

21. Retten konkluderer i beretningen om EKSF's årsregnskab pr. 31. december 1999(10), der svarer til revisionserklæringen om regnskabernes rigtighed, og som er offentliggjort sammen med årsregnskabet, at årsregnskabet "giver et retvisende billede af Det Europæiske Kul- og Stålfællesskabs aktiver og finansielle stilling pr. 31. december 1999 og af resultatet for det regnskabsår, der afsluttedes pr. 31. december 1999".

22. Retten har endvidere efterprøvet lovligheden og den formelle rigtighed af de underliggende transaktioner, der ligger til grund for EKSF's regnskab for regnskabsåret 1999. Den har foretaget denne revision i overensstemmelse med almindeligt anerkendte revisionsprincipper, som anvendes på internationalt plan, og har i den forbindelse støttet sig til systemanalyser og test.

23. Det er Rettens opfattelse, at der er tilstrækkelig sikkerhed for, at transaktionerne som helhed betragtet er lovlige og formelt rigtige.

Vedtaget af Revisionsretten i Luxembourg på mødet den 11. og 12. oktober 2000.

På Revisionsrettens vegne

Jan O. Karlsson

Formand

(1) Rådets direktiv 89/647/EØF af 18. december 1989 om solvensnøgletal for kreditinstitutter (EFT L 386 af 30.12.1989, s. 14).

(2) Fastlæggelse af låne/udlånspolitikken med henblik på traktatens udløb (23. juli 2002) (EFT C 175 af 28.6.1994, s. 5).

(3) "Questions liées à l'expiration du traité CECA - activités financières" (PV(96) 1306). Drøftelse på grundlag af SEK-dokumenterne (96) 1492 til/3.

(4) Rådets direktiv 92/121/EØF af 21. december 1992 om overvågning af og kontrol med kreditinstitutters store engagementer (EFT L 29 af 5.2.1993, s. 1).

(5) Rådets direktiv 93/6/EØF af 15. marts 1993 om kravene til investeringsselskabers og kreditinstitutters kapitalgrundlag (EFT L 141 af 11.6.1993, s. 1).

(6) EKSF-scenario 2002, version 9, bilag I til forslaget til EKSF's aktionsbudget for 2000 (SEK(1999) 803 endelig udg. af 9. juni 1999).

(7) Punkt 2.3.3.2. Bogføring i 1981-beretningen (side 28) og punkt 1.7 i 1991-beretningen (side 12). Disse beretninger har ikke været offentliggjort i De Europæiske Fællesskabers Tidende og kan rekvireres ved henvendelse til Den Europæiske Revisionsrets sekretariat.

(8) Revisionsrettens beretninger om EKSF for regnskabsåret 1992 (punkt 1.30 - 1.33) og 1991 (bilag I), som kan rekvireres ved henvendelse til Den Europæiske Revisionsrets sekretariat, indeholder en analyse af EKSF-reserverne.

(9) EKSF's regnskaber pr. 31. december 1999 (EFT C 281 af 4.10.2000, s. 5).

(10) Revisionsrettens beretning om EKSF's regnskaber pr. 31. december 1999 (EFT C 281 af 4.10.2000, s. 5).

Tabel 1

Udviklingen i EKSF's egenkapital i 1999

>TABELPOSITION>

Tabel 2

Udviklingen i budgetudgifter og -indtægter fra 1992 til 1999

>TABELPOSITION>

Tabel 3

Bevægelser i 1999 på hensættelsen til finansiering af EKSF's aktionsbudget

>TABELPOSITION>

Tabel 4

Udviklingen fra den 31. december 1998 til den 31. december 1999 i EKSF's balance før fordeling af resultatet

>TABELPOSITION>

Tabel 5

Udviklingen fra den 31. december 1998 til den 31. december 1999 i EKSF's likvide midler og deres modposteringer på passivsiden

>TABELPOSITION>

Kommissionens svar

OPFØLGNING AF TIDLIGERE BEMÆRKNINGER

Lån til tjenestemænd

12. Kommissionen skal bemærke, at kontiene siden juli 2000 på ny har været i orden.

Udnyttelsen af likvide midler

15. Fra og med næste regnskabsår vil Kommissionen i årsberetningen vedrørende EKSF angive gennemsnitssatsen for afkast af likvide midler.

Tilbagebetaling af kildeskat på værdipapirer

18. Kommissionen erkender, at de tre forsinkede anmodninger om tilbagebetaling har bevirket et indtægtstab svarende til de ikke-indgåede lovbestemte renter. Der skal dog gøres opmærksom på, at de fleste anmodninger om tilbagebetaling af kildeskat var foretaget i god tid. Enkelte manglende anmodninger om tilbagebetaling blev konstateret som følge af en dybtgående kontrol, der blev foretaget af Kommissionens tjenestegrene, hvorefter der blev truffet foranstaltninger med henblik på berigtigelse.